Para outras páxinas con títulos homónimos véxase: Pléiades (homónimos).
*As Pléiades*, polo pintor simbolista Elihu Vedder (1885).
Na mitoloxía grega, as **Pléiades** (en grego antigo Πλειας *Pleias*, "moitas"; Πλειάδες *Pleiádes*, "fillas de Pléione"; ou Πελειαδες *Peleiades*, "pombas") (tamén chamadas *Atlántides*, polo seu pai) eran as sete fillas do titán Atlas e a ninfa mariña Pléione, nacidas no monte Cilene: Alcíone, Mérope, Celeno, Electra, Estérope, Táixete e Maia.

> 
> 
> "*De Atlante e Pléione, filla de Océano, naceron en Cilene de Arcadia sete fillas, chamadas Pléiades*".
> (Pseudo-Apolodoro: *Biblioteca mitológica' III,10,1*)
>

Mitoloxía
---------

Constelación das Pléiades, na que se identifican as sete pléiades e os pais, Atlas e Pléione
Alcíone e Celeno casaron con Poseidón; unha das descendentes da primeira foi Antíope, unha das amantes de Zeus, que tamén mantivo relacións con outras pléiades (con Maia tivo a Hermes; con Táixete tivo a Lacedemón). Estérope tivo un fillo con Ares.

As Pléiades foron ninfas na corte de Artemisa, compartían a afección pola caza desta e, como ela, intentaban manter a súa virxindade.

Os mitógrafos afirman que unha delas era case invisible, pero mentres uns din que era Electra, outros afirman que foi Mérope (que casou con Sísifo, un mortal, e perdeu o brillo que tiñan as irmás; por iso a estrela que leva o seu nome é a menos brillante da constelación). Por veces, a ninfa Calipso e Dione tamén son consideradas como Pléiades.

A lenda conta que estando as sete mozas coa nai Pléione, achegouse Orión, un xigante cazador que se namorou delas e, ó ser rexeitado, perseguiunas durante cinco anos. As rapazas foron transformadas en pombas e Zeus apiadouse e converteunas nas estrelas da constelación do seu nome (catasterismo), á vez que converteu a Orión na constelación homónima. Crese que, no ceo, Orión segue perseguíndoas.

> 
> 
> "*Cando as Pléiades, fuxindo da vigorosa forza de Orión, caian sobre o brumoso Ponto... entón xa non debes ter as naves no viñoso Ponto senón traballar a terra como che aconsello*".
> (Hesíodo: *Trabajos y días* 619-624)
> 

Outras lendas esta transformación pola dor que lles produciu ver o seu pai Atlas condenado a soster o mundo sobre os seus ombreiros, como castigo por apoiar os Xigantes na guerra contra Zeus (Xigantomaquia). 

Trala caída de Troia, Electra foi transformada en cometa.

As Pléiades e a agricultura
---------------------------

Hesíodo utiliza a presenza das Pléiades no ceo para marcar dous momentos fundamentais para o agricultor: a sega o 14 de maio, cando aparecen antes de saír o sol; e a sementeira o 3 de novembro, cando desaparecen tras saír o sol.

> 
> 
> "*Comeza a sega cando nazan as Pléiades enxendradas por Atlas, e a sementeira cando se poñan, pois están ocultas durante corenta noites e corenta días, e no transcurso do ano móstranse de novo por vez primeira cando se afía a gadaña*".
> (Hesíodo: *Trabajos y días* 384-388)
>

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Pléiades***  |

### Bibliografía

* GRIMAL, Pierre: *Diccionario de mitología griega y romana*. Ed. Paidós, 1981.
* HESÍODO: *Trabajos y días*, en *Teogonía. Trabajos y días. Escudo. Certamen*, Alianza Editorial, 3ª ed. 2013 [a numeración segue a utilizada neste texto].
* PSEUDO-APOLODORO: *Biblioteca mitológica*. Tradución e notas de Julia García Moreno. Alianza Editorial 3ª ed. 2016 [a numeración segue a utilizada neste texto].

|  |  |
| --- | --- |
| Control de autoridades | 
* Wd: Q922942
* WorldCat
* VIAF: 261148389493710712268
* BMT: 132598
* BRE: 3145454
* EBID: ID
* GEC: 0051527
* SUDOC: 196767245
* Theoi: NymphaiPleiades

 |